На основу члана 5. Закона о порезима на имовину (“Службени гласник РС”, број26/01, 45/02, 80/02-др.закон, 135/04, 61/07, 5/09, 101/10, 24/11, 78/11, 57/12-УС, 47/13), члана 32. Закона о локалној самоуправи (“Службени гласник РС”, број 129/07), члана 41. Статута општине Љубовија (“Службени лист општине Љубовија”, број 6/08), Скупштина општине Љубовија, на седници одржаној 16.12.2013. године доноси

**О Д Л У К У**

**О ОДРЕЂИВАЊУ СТОПЕ АМОРТИЗАЦИЈЕ ЗА НЕПОКРЕТНОСТИ**

 **НА ТЕРИТОРИЈИ ОПШТИНЕ ЉУБОВИЈА**

Члан 1.

Овом одлуком утврђује се стопа амортизације за коју се умањује вредност непокретности, осим земљишта, која чини основицу пореза на имовину обвезника који не води пословне књиге.

Члан 2.

Стопа амортзизације за коју се умањује вредност непокретности, осим земљишта, која чини основицу пореза на имовину обвезника који не води пословне књиге износи 0,4% годишње применом пропорционалне методе, за следеће непокретности:

1. станове,
2. куће за становање,
3. пословне зграде и други (надземни и подземни) грађевински објекти који служе за обављање делатности,
4. гараже.

Члан 3.

 Вредност непокретности се умањује за прописану стопу амортизације из члана 2. ове Одлуке, а највише до 40%, почев од истека сваке календарске године у односу на годину у којој је извршена изградња, односно последња реконструкција објекта.

Члан 4.

Ова одлука ће бити објављена у „Службеном листу општине Љубовија“ и на интернет страни званичне презентације општине Љубовија

Члан 5.

 Одлука ступа на снагу даном доношења, а примењиваће се од 01. јануара 2014.године.

**СКУПШТИНА ОПШТИНЕ ЉУБОВИЈА**

**Број:** 06-529/2013-03  **ПРЕДСЕДНИК**

 **СКУПШТИНЕ ОПШТИНЕ**

 Предраг Марковић

О б р а з л о ж е њ е

Чланом 5. Закона о порезима на имовину је прописано да основица пореза на имовину за непокретности пореског обвезника који не води пословне књиге представља вредност непокретности утврђена применом елемената: корисне површине и просечне цене квадратног метра одговарајућих непокретности у зони у којој се налази непокретност.

Код пореских обвезника који не воде пословне књиге, вредност непокретности, осим земљишта, се умањује за амортизацију по стопи 0,4 % (Законом је прописано да стопа амортизације највише може износити до 1%), тако да се утврђена вредност непокретности може умањити највише до 40%.

 Јединице локалне самоуправе имају овлашћење, али не и обавезу, да донесу Одлуку о стопи амортизације за коју се умањује вредност непокретности која чини основицу пореза на имовину пореског обвезника који не води пословне књиге. Прописано је да уколико Скупштина јединице локалне самоуправе не утврди висину стопе амортизације, или је не утврди у складу са законом, или је утврди а не објави на начин утврђен законом, код утврђивања пореза на имовину за обвезнике који не воде пословне књиге, вредност непокретности се не умањује за амортизацију.

За спровођење ове одлуке није потребно ангажовање средстава буџета општине Љубовија.

Сагласно члану 71. Статута општине Љубовија ("Службени лист општине Љубовија" бр. 6/08), Општинско веће општине Љубовија утврдило је на седници одржаној 28.11.2013. године, Предлог одлуке о одређивању стопе амортизације за непокретности на територији општине Љубовија и предлаже Скупштини општине Љубовија да исти усвоји у датом тексту.

#### ОПШТИНСКО ВЕЋЕ ОПШТИНЕ ЉУБОВИЈА